
DĖL VIEŠOJO PIRKIMO NR. 126160  DALINIO ĮVERTINIMO
Viešųjų pirkimų tarnyba (toliau – Tarnyba) išnagrinėjo Rokiškio rajono savivaldybės administracijos (toliau – Perkančioji organizacija) prašymą įvertinti, ar Perkančioji organizacija vykdydama supaprastinto atviro konkurso „Projekto „Rokiškio miesto Taikos g. 3, 3A, 5, 19, 21, 23 daugiabučių namų atnaujinimas, didinant jų energijos vartojimo efektyvumą“ rangos darbų pirkimas“ (Centrinėje viešųjų pirkimų informacinėje sistemoje skelbtas 2012-08-23, pirkimo Nr. 126190) (toliau – Pirkimas) procedūras ir pripažinusi, kad UAB „Magirnis“ pasiūlymas atitiko Pirkimo dokumentuose nustatytus reikalavimus nepažeidė Lietuvos Respublikos viešųjų pirkimų įstatymo reikalavimų. 
           Pirkimas vykdytas įgyvendinant projektą „Daugiabučių namų atnaujinimas pirmiausia didinant jų energijos vartojimo efektyvumą“ (toliau – Projektas), dalinai finansuojamą ES lėšomis. Pirkimas vykdytas CVP IS priemonėmis. Pirkimui taikomos Lietuvos Respublikos viešųjų pirkimų įstatymo (redakcija nuo 2012-03-31) (toliau – Įstatymas) nuostatos. Pirkimas vykdytas pagal Perkančiosios organizacijos supaprastintų viešųjų pirkimų taisykles, patvirtintas Perkančiosios organizacijos administracijos direktoriaus 2011-05-17 įsakymu Nr. AV-492 (2012-03-02 aktuali redakcija) (toliau – Taisyklės).
          Išnagrinėjus pateiktus dokumentus, nustatyta, kad tarp Perkančiosios organizacijos ir Projektą įgyvendinančios institucijos VšĮ „Centrinė projektų valdymo agentūra“ (toliau – CPVA) kilo ginčas, ar Perkančioji organizacija vykdydama Pirkimo procedūras privalėjo atmesti UAB „Magirnis“ pasiūlymą.

CPVA 2013-07-23 elektroniniu paštu informavo Perkančiąją organizacija apie nustatytą pažeidimą vykdant Pirkimą. CPVA nustatė, kad Perkančioji organizacija atmetė Pirkimo dalyvio UAB „Autairis“ (toliau – Dalyvis 1) pasiūlymą, kadangi pasiūlymas neatitiko Pirkimo dokumentų 11 punkto reikalavimų, t.y. buvo patikslinti darbų kiekiai, neįtraukta dalis darbų bei įtraukti papildomi darbai, kurie nebuvo nurodyti Sustambintų medžiagų, gaminių ir darbų kiekių žiniaraščiuose (toliau – Žiniaraščiai). Vadovaujantis  Pirkimo sąlygų 60.6 punkto nuostatomis ir Įstatymo 39 straipsnio 2 dalies 2 punkto nuostatomis, Perkančioji organizacija atmetė Dalyvio 1 pasiūlymą, nes pasiūlymas neatitiko Pirkimo sąlygose nustatytų reikalavimų. 

CPVA nustatė, kad Pirkimo dalyvio UAB „Magirnis“ (toliau – Dalyvis 2) pasiūlyme buvo darbų kiekių neatitikimų – į pasiūlymą įtraukti papildomi darbai bei neįtraukta dalis darbų nurodytų Žiniaraščiuose. Perkančioji organizacija nustačiusi šiuos neatitikimus 2012-10-01 raštu Nr. SD-5.45-1849 kreipėsi į Dalyvį 2 dėl lokalinių sąmatų turinio paaiškinimo. Dalyvis 2 2012-10-03 raštu Nr. 625 paaiškino, kad į pasiūlymą įtraukti papildomi darbai yra nurodyti techninių projektų architektūrinės ir konstrukcinės dalies aiškinamuosiuose raštuose, o dalis darbų, kurie buvo nurodyti Žiniaraščiuose, yra įtraukta į lokalines sąmatas šalia kitų darbų (toliau – Paaiškinimas). Perkančioji organizacija Dalyvio 2 pasiūlymą pripažino tinkamu.
CPVA nuomone, atsižvelgiant į Perkančiosios organizacijos sprendimą atmesti Dalyvio 1 pasiūlymą, Perkančioji organizacija turėjo priimti analogišką sprendimą ir Dalyvio 2 atžvilgiu.

Įvertinusi su Pirkimu susijusius dokumentus bei Perkančiosios organizacijos pateiktą, taip pat CVP IS esančią Pirkimo informaciją, Tarnyba nustatė, kad Perkančioji organizacija Pirkimo sąlygų 9 punktu apibrėžė Pirkimo objektą bei nurodė, kad „<..> Pasiūlymas turi būti teikiamas visai nurodytai perkamų darbų ir paslaugų apimčiai“, Pirkimo sąlygų 10 punkte nurodė orientacinius perkamų darbų kiekius, o Pirkimo sąlygų 11 punkte nurodė, jog perkamų darbų savybės nustatytos Pirkimo objekto techninėje dokumentacijoje (toliau – Techninis projektas). Perkančioji organizacija Pirkimo sąlygų 14 punkte nustatė, kad „Tiekėjai <..> turi pateikti parengtas pirkimo objekto lokalines sąmatas, kurios bus naudojamos tiekėjo pasiūlymo kainos pagrįstumui nustatyti <..>“. Perkančioji organizacija Komisijos 2012-09-25 posėdyje (protokolo Nr. VPK-77) (toliau – Posėdis 1) nagrinėjo Dalyvio 1 pasiūlymo atitiktį Pirkimo dokumentų reikalavimams ir nustatė, kad „<..> pagal pirkimo dokumentuose pateiktus Sustambintus medžiagų, gaminių ir darbų kiekių žiniaraščius negalima įvertinti su pasiūlymu pateiktų lokalinių sąmatų, nes jose yra prirašytų, praleistų eilučių, kiekių neatitikimų <..>“. Komisija priėmė sprendimą atmesti Dalyvio 1 pasiūlymą. Perkančioji organizacija Komisijos 2012-10-01 posėdyje (protokolo Nr. VPK-78) (toliau - Posėdis 2) nagrinėjo Dalyvio 2 pasiūlymo atitiktį Pirkimo dokumentų reikalavimams ir nustatė, kad į lokalines sąmatas neįrašyta dalis darbų nurodytų Žiniaraščiuose, pvz. drėgmės izoliacija, garo izoliacija, taip pat papildomai įtraukti parapetų apskardinimo nuardymo darbai, kurių nėra Žiniaraščiuose. Komisija priėmė sprendimą paprašyti Dalyvio 2 paaiškinti lokalinių sąmatų turinį ir, atsižvelgusi į Paaiškinimą bei į jį pagrindžiančius dokumentus (lokalines sąmatas), Komisijos 2012-10-09  posėdyje (protokolo Nr. VPK-82)  pripažino, jog Dalyvio 2 pasiūlymas atitinka Pirkimo dokumentų reikalavimus. Atsižvelgiant į tai, kad Taisyklių 82 punkte nustatyta, kad „Iškilus klausimų dėl pasiūlymų turinio Administracija gali prašyti, kad dalyviai pateiktų paaiškinimus nekeisdami pasiūlymo <..>“, į tai, kad Perkančioji organizacija nenurodė, jog lokalinėse sąmatose turi būti išskirti atskiromis eilutėmis visi Techninio projekto atskirose dalyse nurodyti kiekiai (pvz. drėgmės izoliacija, garo izoliacija) ir tiekėjams nebuvo pateikti kiekių žiniaraščiai, kuriuos tiekėjai privalo užpildyti bei nebuvo nurodyta, kokio detalumo lokalines sąmatas tiekėjai turi pateikti kartu su pasiūlymu, Perkančioji organizacija Posėdyje 2 nustačiusi, kad į Dalyvio 2 pasiūlymą neįtraukti Žiniaraščiuose nurodyti darbai (drėgmės izoliacija, garo izoliacija), taip pat papildomai įtraukti parapetų apskardinimo nuardymo darbai, kurių nėra Žiniaraščiuose, galėjo kreiptis į Dalyvį 2 dėl lokalinių sąmatų turinio paaiškinimo ir atsižvelgiant į Paaiškinimą, pripažinti, kad  Dalyvio 2 pasiūlymas atitinka Pirkimo dokumentų reikalavimus.
              Apibendrinant išdėstytą, Tarnyba neturi pagrindo konstatuoti, jog Perkančioji organizacija pripažinusi, kad Dalyvio 2 pasiūlymas atitinka Pirkimo dokumentų reikalavimus, pažeidė Įstatymo reikalavimus. 

